༄༅༔ ༔སྒྲུབ་ཆེན་བཀའ་བརྒྱད་ཀྱི་དངོས་གྲུབ་ཡོངས་རྫོགས་བསྐུལ་བ་ཐུན་མོང་མ་ཡིན་པ་ཤིན་ཏུ་ཟབ་པ་བཞུགས་སོ༔ ༔

༄༅༔ ༔འདི་ནན་ཏན་ཟབ་ཅིང་གཉན་པའོ༔ ཞི་ཁྲོ་བཀའ་བརྒྱད་ཡོངས་རྫོགས་ལྷ་ལ་ཕྱག་འཚལ་ལོ༔ བསྙེན་པ་དང་སྒྲུབ་པ་དང་སྒྲུབ་པ་ཆེན་པོའི་སྐབས་སུ༔ རྟགས་བྱུང་ན་
དངོས་གྲུབ་བླང་བར་བྱ་བ་ནི༔ དང་པོ་དངོས་གྲུབ་རྫས་བཤམ་པར་སྟོན་ཏེ༔ ཀ་པཱ་ལ་མཚན་དང་ལྡན་པ་ཁ་སྦྱར་གཅིག་གི་ནང་དུ༔ ཕྱེ་མར་དང་དཀར་གསུམ་མངར་གསུམ་སྦྱར་བའི་རྒྱུ་ལ༔ ཨ་མྲི་ཏ་བཏབ་ལ༔
རིན་པོ་ཆེ་འབར་བའམ་ཟུར་བརྒྱད་པ་དང་༔ ཚེའི་འབྲང་རྒྱས་ཟླུམ་བརྗིད་བརྟན་པའི་རྩེ་ལ༔ མར་གྱི་རྡོ་རྗེ་རྩེ་ལྔ་པ་བཙུགས༔ ཚེ་རིལ་གྱིས་བསྐོར༔ ཡང་ན་རྟ་ཞལ་གཅིག་ལ་དེ་རྟ་མགྲིན་དུ་བསྐྱེད༔ ཚེ་བུམ་ཆང་
ལ་མར་རིལ་མིའི་གྲངས་དང་མཉམ་པར་བཅུག༔ དངོས་གྲུབ་རྣམ་བཞི་མཚོན་པའི་རྫས་ནི༔ ཚོགས་ཟླུམ་པོ་གྲུ་བཞི་ཟླ་གམ་གྲུ་གསུམ་དང་། གཞན་ཡང་ཟས་སྣ་དང་༔ ཤིང་ཐོག་དང་༔ སྒ་སྤོད་སྒོག་པའི་

༄༅༔ ༔རིགས་ཐམས་ཅད་དང་༔ ཤ་མར་ཐུད་དང་ཕྲུམ་དང་ཀ་ར་བུ་རམ་སྦྲང་རྩི་ལ་སོགས་པ༔ རྙེད་ཚད་འབྱོར་ཚད་བཤམ་པར་བྱའོ༔ དེ་ནས་བཟླས་པའི་ཏིང་འཛིན་ནི༔ དངོས་གྲུབ་ཀྱི་
རྫས་ཀ་པཱ་ལ་ཁོར་ཡུག་ཙམ་གྱི་ནང་དུ༔ ཉི་ཟླའི་སྟེང་དུ༔ དབུས་སུ་བྱང་སེམས༔ ཤར་དུ་དྲི་ཆེན༔ ལྷོ་རུ་མཾ་ས༔ ནུབ་ཏུ་རཀྟ༔ བྱང་དུ་དྲི་ཆུ་བཀོད་དེ༔ ཨོཾ་ཨཱཿཧཱུྃ་སྭཱ་ཧཱ༔ དེ་ལས་འོད་འཕྲོས་
འཕགས་པ་མཆོད༔ སེམས་ཅན་གྱི་དོན་བྱས༔ ཚུར་འདུས་རིགས་ལྔའི་ཕྱག་མཚན་དུ་གྱུར༔ ཡང་འོད་འཕྲོས་འདུས་པའི་སྐུ་ལྔར་གྱུར༔ དེ་ལས་འོད་འཕྲོས་འདུས་
པས༔ དངོས་གྲུབ་ཀྱི་ངོ་བོ་བདུད་རྩི་དཀར་པོ་དྲི་མ་མེད་པར་བསམ༔ ཨོཾ་ཨཱ་ཧཱུྃ༔ སརྦ་པཉྩ་ཨ་མྲྀཏ་ཧཱུྃ་ཛྙཱ་ན་ཨ་ཛ༔ སྥ་ར་ན་ཕཊ༔ སཾ་ཧ་ར་ན་ཧཱུྃ་ཧྲཱིཿཋཱ༔ དེ་ནས་བདུད་རྩི་

བསྐྱིལ་བ་ནི༔ ཐམས་ཅད་ཀྱིས་མགྲིན་གཅིག་ཏུ༔ ཨོཾ་ཨཱཿཧཱུྃ་སརྦ་པཉྩ་ཨ་མྲྀཏ་ཀུཎྜ་ལི་ཧཱུྃ་ཧྲཱིཿཋཱ༔ ཞེས་བརྗོད་པས༔ ཏིང་འཛིན་ནི༔ བདེ་གཤེགས་ཡོངས་རྫོགས་བར་སྣང་ལ་བྱོན་པར་བསམ༔ ཡབ་ཡུམ་སྦྱོར་བའི་དངོས་
གྲུབ་ཐམས་ཅད་གང་བར་བསམ༔ ཨོཾ་ཨཱཿཧཱུྃ་སརྦ་པཉྩ་ཨ་མྲྀཏ་ཡེ་པྲ་བེ་ཤ་ཡ༔ སིདྡྷི་ཕེབས་ཕེབས་ཧཱུྃ་ཧྲཱིཿཋཱ༔ ཞེས་བརྗོད་པས་ཡབ་ཡུམ་སྦྱོར་བའི་མཚམས་ནས་དངོས་གྲུབ་ཀྱི་ངོ་བོ་བདུད་རྩི་ཆར་བཞིན་
བབས་ནས་རྫས་ལ་སིབ་སིབ་ཐིམ་པར་བསམ་ཞིང་༔ བགེགས་བསྲུང་བའི་ཕྱིར་རྟ་མགྲིན་དུ་བསྐྱེད་ལ་རྐང་པ་རྟ་བྲོ་འཁྲབ་ཅིང་༔ ཨོཾ་ཨཱཿཧཱུྃ་སརྦ་པཉྩ་ཨ་མྲྀཏ་ཧ་ཡ་གྷྲི་ཝ་པདྨ་པདྨ་ཧྲཱི༔ བྷནྡྷ་བྷནྡྷ་ཧྲཱི༔ ཞེས་བཟླས་པས་རྟ་
མགྲིན་གྲངས་མེད་པས་ཕྱོགས་མཚམས་ཐམས་ཅད་ཁེངས་ནས་བར་ཆོད་ཐམས་ཅད་བསྲུང་བར་བསམ་མོ༔ དེ་ནས་དངོས་གྲུབ་བདག་ལ་བསྡུ་བ་ནི༔ རྣལ་འབྱོར་པ་ཐམས་ཅད་ཕྱག་ནང་དུ་གཡོབ་ཅིང་འདི་སྐད་དོ༔ ཨོཾ་ཨཱཿཧཱུྃ་
སརྦ་པཉྩ་ཨ་མྲྀཏ་ར་ས་ཡ་ན༔ ཏ་ན་ཛཱ་ཡ༔ གྷུ་ཡ་སིདྡྷི༔ སརྦ་སིདྡྷི༔ སིདྡྷི་སིདྡྷི་ཧཱུྃ་ཧྲཱིཿཋཱ༔ ཞེས་བཟླས་པས་དངོས་གྲུབ་ཀྱི་ངོ་བོ་བདུད་རྩི་རྒྱ་མཚོ་ཐམས་ཅད་བདག་གི་ཐུགས་ཀར་འུབ་འུབ་འདུས་ནས་ཐིམ་
པར་བསམ༔ བདག་གིས་སྐུ་གསུང་ཐུགས་ཀྱི་࿙འདི་བར་ཚིག་འབྲེལ་མི་ཆགས་པས་དངོས་གྲུབ་མི་ནམ་སྙམ། ཡོངས་རྫོགས་སུ་ཐོབ་པར་བསམ་མོ༔ དེ་ནས་དངོས་གྲུབ་ཞུ་བའི་ཕྱིར་ལྷ་རྣམས་སྤྱན་དྲང་བ་ནི༔ ཧཱུྃ༔ མི་མངོན་ཆོས་

༄༅༔ ༔དབྱིངས་ཕོ་བྲང་ནས༔ བདེ་གཤེགས་ཡོངས་རྫོགས་འཁོར་བཅས་རྣམས༔ ཐུགས་དམ་ཚུལ་བཞིན་སྤྱན་འདྲེན་གྱི༔ འདིར་གཤེགས་འབར་བའི་གདན་ལ་བཞུགས༔ ས་མ་ཡ་ཧོ༔
ས་མ་ཡ་སྟྭཾ་སརྦ་བྷུདྡྷ་ས་ཏ་ཛ༔ ཧཱུྃ༔ བདེ་གཤེགས་ཡོངས་རྫོགས་ཡབ་ཡུམ་རྣམས༔ དང་པོ་ཡེ་ཤེས་བསྙེན་པའི་ལྷ༔ བར་དུ་བདག་གི་ཡི་དམ་ལྷ༔ ད་ལྟ་རང་དང་གཉིས་སུ་མེད༔ གཉིས་མེད་རོལ་པའི་
མཁའ་དབྱིངས་སུ༔ ཕྱི་ནང་གསང་བའི་མཆོད་པ་འབུལ༔ འཛབ་བརྗོད་མཆོད་འབུལ་དངོས་གྲུབ་སྩོལ༔ སརྦ་ཏ་ཐཱ་ག་ཏ་ཀ་ཡ་ཝཱ་ཀ་ཙིཏྟ་སརྦ་སིདྡྷི་ཧཱུྃ༔ དེ་ནས་དངོས་གྲུབ་ཡོངས་རྫོགས་སུ་བླང་བར་བསྐུལ་བ་ནི༔
ཧཱུྃ༔ བདེ་གཤེགས་ཡོངས་རྫོགས་བདག་ལ་དགོངས་སུ་གསོལ༔ དེ་ཡང་སྐྱ་རེངས་དང་པོ་ཤར་དུ་ཉེ་བའི་དུས༔ རྡོ་རྗེ་སྲིན་པོའི་ནམ་ཡང་ལངས་སུ་ཉེ༔ བཟླས་བརྗོད་བསྙེན་པའི་གྲངས་ཀྱང་ཚང་ལགས་སོ༔
བསྙེན་སྒྲུབ་ཞག་གྲངས་ཚང་ངོ་དངོས་གྲུབ་སྩོལ༔ ཐུན་མོང་མ་ཡིན་ཁྱད་པར་གཅིག་པ་ཡི༔ རྒྱལ་བའི་དཔལ་མགོན་ཐུགས་རྗེའི་དཔལ་བེའུ་ནས༔ བྱང་ཆུབ་སེམས་ཀྱི་ཐིག་ལེ་འོད་འཕྲོ་བཞིན༔ སྐལ་ལྡན་
བདག་ལ་དངོས་གྲུབ་སྩལ་དུ་གསོལ༔ ཧཱུྃ༔ ནམ་མཁའི་མཐའ་དང་མཉམ་པའི་དཀྱིལ་འཁོར་ནས༔ བདེ་གཤེགས་ཡོངས་རྫོགས་འཁོར་དང་བཅས་པ་ཡིས༔ སྐུ་གསུང་ཐུགས་ཡོན་ཕྲིན་ལས་དངོས་གྲུབ་

སྩོལ༔ དངོས་གྲུབ་བསྩལ་དང་སྩོལ་བར་མི་དམིགས་ཀྱང་༔ སྔོན་གྱི་ཐུགས་རྗེ་ཆེན་པོའི་བྱིན་རླབས་དང་༔ དུས་ལས་མི་འདས་རྡོ་རྗེ་དམ་ཚིག་ཅན༔ སྐྱབས་ལ་མི་གཡེལ་གཡར་དམ་གཅིག་པའི་མཆེད༔
ཡེ་ཤེས་ལྷ་ཁྱོད་བདག་ལ་དངོས་གྲུབ་སྩོལ༔ ཧཱུྃ༔ ཆེ་མཆོག་དཔལ་དགུ་ཡོངས་རྫོགས་འདིར་གཤེགས་དགོངས༔ ཡོངས་རྫོགས་དོན་འདི་མ་བརྩམ་ཡེ་སྒྲུབ་ཅིང་༔ ཡོངས་རྫོགས་དཔལ་དགུའི་སྐུ་གསུང་
ཐུགས་མཆོག་དང་༔ བདག་སོགས་སེམས་ཅན་ལུས་ངག་ཡིད་གསུམ་རྣམས༔ ཡེ་ནས་དབྱེར་མེད་ངང་དུ་སྟོན་གཅིག་ཀྱང་༔ མ་རྟོག་འཁྲུལ་པར་འཁོར་བར་འཁྱམས་ལགས་ན༔ འཁོར་བ་ཉིད་ཀྱང་ཡེ་
ནས་མྱ་ངན་འདས༔ སྐྱེ་ཤི་ཉིད་ཀྱང་ཡེ་ནས་བྱང་ཆུབ་སེམས༔ མཉམ་ཉིད་དོན་ལས་མ་སྐྱེས་ཆོས་ཀྱི་སྐུ༔ ཡོངས་རྫོགས་དཔལ་དགུའི་དངོས་གྲུབ་དམ་པ་དེ༔ སྒྲུབ་མཆོག་རྫས་ལ་བརྟེན་ནས་ད་ལྟ་སྩོལ༔
ཧཱུྃ༔ དུར་ཁྲོད་གསང་བ་མཆོག་གི་དཀྱིལ་འཁོར་དུ༔ ཡེ་ཤེས་འབར་བའི་ཀློང་གི་དཀྱིལ་འཁོར་དགུ༔ དཔལ་ཆེན་ཀློང་དགུའི་དཀྱིལ་འཁོར་ཆེན་པོ་ནས༔ དཔལ་ཆེན་ཧེ་རུ་དགུ་ནི་དབྱིངས་ནས་བཞེངས༔
ཡུམ་ཆེན་ཁྲོ་མོ་དགུ་ནི་སྐུ་ལ་འཁྲུལ༔ ཐིག་ལེ་དགུ་ནི་དབྱིངས་ནས་གསོལ་བར་འདྲེན༔ བྷནྡྷ་མཚན་ལྡན་དགུ་ནི་ལྕང་ལོར་བཅས༔ ཟླ་གམ་དགུ་ནི་རཀྟ་འཁྲུག་པའི་དཀྱིལ༔ མར་མེ་དགུ་ནི་ཡེ་ཤེས་འོད་

༄༅༔ ༔གསལ་འབར༔ རྡོ་རྗེ་དགུ་ནི་མཛེས་པའི་གུར་དང་ལྡན༔ རྩེ་དགུ་ནས་ནི་ཉི་ཟླ་དགུ་ཡང་འཆར༔ སུ་ལ་མ་ཤར་སྒྲུབ་མཆོག་བདག་ལ་ཤར༔ ཡེ་ཤེས་གསལ་བའི་ཉི་མ་ཐུགས་ལ་
ཤར༔ བཀའ་སྲུང་ཐུགས་རྗེའི་དཀྱིལ་འཁོར་དམ་པ་འདིར༔ བུམ་རིལ་བཟང་པོ་དག་ལ་བརྟེན་བཅས་ནས༔ ཟླ་གམ་དམར་པོའི་སྟེང་དུ་དབང་མནོས་ཤིང་༔ མར་མེ་དགུ་པ་དག་ལ་མདངས་ཕྱུངས་ཏེ༔
མཚན་ལྡན་བྷནྡྷ་དག་ལ་ཐ་ཚིག་དགོངས༔ སྐུ་གསུང་ཐུགས་ཀྱི་དངོས་གྲུབ་སྩལ་དུ་གསོལ༔ ཟླ་གམ་དམར་པོ་དབང་གི་དཀྱིལ་འཁོར་དུ༔ གསང་བའི་ཡུམ་ཆེན་དགུ་ཡི་མཁའ་དབྱིངས་ནས༔ མ་ཆགས་
རང་གསལ་ཡེ་ཤེས་མར་མེ་དགུ༔ དཔལ་ཆེན་དགུ་ཡི་ཐུགས་དམ་བསྐང་བའི་ཕྱིར༔ གཙོ་མཆོག་དགུ་ཡི་དངོས་གྲུབ་སྩལ་དུ་གསོལ༔ ཐབས་དགུ་ཡུལ་དགུ་ཕྱག་རྒྱ་དགུ་རུ་སྤེལ༔ ཐབས་དང་ཤེས་རབ་
ཚུལ་དུ་མཆོད་པ་འབུལ༔ ཟླ་གམ་ཚུལ་དུ་འོད་ཟེར་འཕྲོས་ཤིང་བསྣོལ༔ སྐུ་གསུང་ཐུགས་ཀྱི་དངོས་གྲུབ་སྩལ་དུ་གསོལ༔ ཧཱུྃ༔ སྐྱ་རེངས་དང་པོ་ཤར་དུ་ཉེ་བའི་དུས༔ ལས་ཀྱི་སེམས་དཔའི་དངོས་གྲུབ་ད་
སྩོལ་ཅིག༔ རྡོ་རྗེ་ནམ་མཁར་གསལ་བའི་རྒྱུ་དུས་འདིར༔ ཡེ་ཤེས་སེམས་དཔའི་དངོས་གྲུབ་ད་སྩོལ་ཅིག༔ རྡོ་རྗེ་བསྒྲུབ་པའི་ནམ་ནི་ལངས་ལ་ཁད༔ རྡོ་རྗེ་དབྱིངས་ཀྱི་དངོས་གྲུབ་འོང་རེ་རན༔ བཟླས་

བརྗོད་གྲངས་ཚད་བསྙེན་པའི་ཞག་ཀྱང་ཐེམས༔ རྡོ་རྗེ་ནམ་ལངས་ཡོངས་རྫོགས་དངོས་གྲུབ་བསྡུས༔ སྐུ་གསུང་ཐུགས་ཀྱི་དངོས་སྒྲུབ་སྩལ་དུ་གསོལ༔ ཨ་བེ་ཤ་ཡ་ཨཱ༔ ཞེས་བསྐུལ་བས༔ བདེ་
གཤེགས་ཞི་ཁྲོ་བཀའ་བརྒྱད་ཐམས་བཅད་ཀྱི༔ སྐུ་གསུང་ཐུགས་ལས་དངོས་གྲུབ་ཀྱི་རང་བཞིན་ཨོཾ་དཀར་ཨཱཿདམར་ཧཱུྃ་མཐིང་འོད་དང་བཅས་ཏེ་རང་གི་སྤྱི་གཙུག་མགྲིན་པ་སྙིང་ག་རྣམས་སུ་ཐིམ་པས༔ ལྷ་
དང་གཉིས་མེད་དུ་མོས་པར་བྱའོ༔ དེ་ནས་ཡོངས་རྫོགས་མཆོག་གི་དངོས་གྲུབ་ནན་གྱིས་བླངས་པ་ནི༔ བསྙེན་སྒྲུབ་ཀྱི་རྟགས་བཟང་པོ་གང་ཡང་རུང་བ་མ་བྱུང་ན༔ བསྙེན་སྒྲུབ་ལན་གསུམ་སྤོགས་ལ་གནད་
འབེབས་འདི་རུ་བྱའོ༔ དུས་བསྙེན་ཡིན་ན་གོང་གི་དངོས་གྲུབ་བསྐུལ་བ་རྫོགས་རྗེས་སུ༔ ལྷ་གནས་ལ་དབབ་ཅིང་དངོས་གྲུབ་བསྐུལ་ཏེ༔ གདུང་སེམས་བསྐྱེད་ལ་རོལ་མོ་སྒྲོག་ཅིང་འདི་སྐད་དོ༔ ཧཱུྃ༔ ང་
ནི་དཔལ་ལྡན་རྡོ་རྗེ་རིགས་ལྔ་འཆང་༔ རིགས་ལྔའི་འཁོར་ལོ་དབང་སྒྱུར་ཞིང་༔ རིགས་ལྔའི་རིག་འཛིན་འཁོར་དང་བཅས༔ ཐུགས་དམ་དབང་གིས་སྤྱན་འདྲེན་ནོ༔ ཐུགས་དམ་ཚུལ་བཞིན་གཤེགས་སུ་
གསོལ༔ ཐུགས་དམ་ཚུལ་བཞིན་མ་གཤེགས་སམ༔ སྒྲུབ་མཆོག་དངོས་གྲུབ་མ་སྩོལ་ན༔ སྐུ་གསུང་ཐུགས་དང་འགལ་འགྱུར་རོ༔ ཞིག་པར་གྱུར་པ་གདོན་མི་ཟ༔ སྐུ་གསུང་ཐུགས་ཀྱི་དངོས་གྲུབ་སྩོལ༔

༄༅༔ ༔ཧཱུྃ༔ ཆེ་མཆོག་དཔལ་དགུའི་ལྷ་ཚོགས་དག༔ ཐུགས་དམ་དབང་གིས་སྤྱན་འདྲེན་ནོ༔ ཐུགས་དང་ཚུལ་བཞིན་གཤེགས་སུ་གསོལ༔ སྐུ་གསུང་ཐུགས་ཀྱི་དངོས་གྲུབ་སྩོལ༔
ཐུགས་དམ་ཚུལ་བཞིན་མ་གཤེགས་སམ༔ སྒྲུབ་མཆོག་དངོས་གྲུབ་མ་སྩོལ་ན༔ སྐུ་གསུང་ཐུགས་དང་འགལ་འགྱུར་རོ༔ ཞིག་པར་འགྱུར་པ་དོན་མི་ཟ༔ སྐུ་གསུང་ཐུགས་ཀྱི་དངོས་གྲུབ་སྩོལ༔ ཧཱུྃ་ཧཱུྃ༔
ལྕགས་ཀྱུ་ཞགས་པ་ལྕགས་སྒྲོག་དྲིལ༔ ཡེ་ཤེས་སྒོ་མ་ཆེན་མོ་བཞི༔ བདེ་གཤེགས་ཡོངས་རྫོགས་དངོས་གྲུབ་བསྡུས༔ ཞི་རྒྱས་དབང་དྲག་གང་འདོད་དང་༔ མིག་སྨན་རིལ་བུ་རྐང་མགྱོགས་དང་༔ ཚེ་
དང་ཟས་ནོར་རིགས་བརྒྱུད་སོགས༔ མཆོག་དང་ཐུན་མོང་དངོས་གྲུབ་སྩོལ༔ ཧཱུྃ༔ ཆོས་སྐུ་མཆོག་ལ་ཀུན་འབྱུང་ལོངས་སྤྱོད་རྫོགས༔ འགྲོ་དོན་ལྷུན་གྲུབ་སྤྲུལ་སྐུ་གཅིག་གི་ངང་༔ མ་བཅོས་གཉིས་མེད་
སྐུ་གསུམ་ལྷུན་གྱིས་གྲུབ༔ སྐུ་གསུམ་ལྷུན་གྲུབ་མཆོག་གི་དངོས་གྲུབ་སྩོལ༔ ཀ་ཡ་ཝཱ་ཀ་ཙིཏྟ་སིདྡྷི་ཧཱུྃ༔ སརྦ་སིདྡྷི་ཧཱུྃ༔ ཞེས་བརྗོད་དངོས་གྲུབ་བླང་བར་བྱའོ༔ རང་དངོས་གྲུབ་འདུས་པའི་ལུས་ལ༔ ལྷ་རྣམས་ཡོངས་སུ་
རྫོགས་པར་གཉིས་སུ་མེད་པར་བསྒོམ༔ རྡོ་རྗེའི་གོ་གྱོན་མེ་དཔུང་ཀློང་ན་བཞུགས་པར་བསམ༔ ས་མ་ཡ༔ རྒྱ་རྒྱ་རྒྱ༔ དངོས་གྲུབ་ཡོངས་རྫོགས་སུ་བསྐུལ་བ་རྫོགས་སོ༔ རྒོད་ལྡེམ་ཅན་གྱིས་བཏོན་པའོ༔